人日雨一首
作者：周紫芝
朝代：宋

paragraphs: 王春雪三尺，人日雨一犁。
五種雖未入，二麥頗亦宜。
人情豈不悦，天意似可期。
官居著窮巷，睡味無人知。
起焚石鼎烟，爛讀離騷詞。
看雲生屋角，聽雨鳴空墀。
綠水添清瑤，孤芳悦華姿。
萬物有佳趣，吾生日已衰。
貪癡速奇禍，安分傷寒饑。
乘除理已定，智巧那得移。
不如酌我酒，此事姑置之。